Cadrul legislativ comunitar şi naţional privind anticorupţia

                   Statele membre ale Uniunii Europene au fost confruntate cu ameninţări crescânde în domeniul corupţiei şi crimei organizate, ceea ce a făcut ca, încă de la începutul anilor ’90, să fie adoptate o serie de măsuri în vederea creării unui spaţiu european de libertate, securitate şi justiţie. 

                   1. Reglementări comunitare privind combaterea corupţiei şi a crimei organizate
                   • Tratatul privind Uniunea Europeană
 prevede, la Titlul VI, Art. 29, faptul că asigurarea unui nivel ridicat de securitate în cadrul unui spaţiu de libertate, securitate şi justiţie trebuie realizată prin prevenirea şi combaterea infracţionalităţii, în special a terorismului, a traficului de persoane, a relelor tratamente aplicate copiilor, a traficului de droguri şi de arme, a corupţiei şi fraudei, printr‑o mai strânsă cooperare între forţele de poliţie, autorităţile vamale şi alte autorităţi competente din statele membre atât direct, cât şi prin Europol, în conformitate cu prevederile Art. 30 şi 32 din Tratatul de la Maastricht. Aceste acţiuni presupun colectarea, stocarea, procesarea, analizarea şi schimbul de informaţii în domeniu.

                   • Convenţia privind protecţia intereselor financiare ale Comunităţilor Europene (26.07.1995) şi Convenţia privind lupta împotriva corupţiei în cazul oficialilor Comunităţilor Europene sau al statelor membre ale UE (97/C 195/01 16.05.1997).  

                   Având în vedere protejarea intereselor financiare ale Comunităţilor Europene, pentru combaterea fraudelor de orice fel, au fost introduse o serie de măsuri specifice, de natură penală, cum ar fi: 

                   - incriminarea fraudelor; 
                   - pedepsirea vinovaţilor, potrivit legislaţiei naţionale;
                   - răspunderea penală a preşedinţilor companiilor de afaceri sau a persoanelor cu putere de decizie în luarea hotărârilor cu caracter financiar sau privind controlul acestora; 
                   - reglementarea jurisdicţiei, în sensul stabilirii competenţei teritoriale.  

                   Fiecare stat membru trebuie să ia deciziile necesare care să conducă la pedepsirea corectă şi proporţională în raport cu gravitatea faptei a persoanelor care conduc, participă sau instigă la acţiuni ce aduc atingere intereselor financiare ale UE.

                   De asemenea, Consiliul a solicitat întărirea cooperării judiciare între statele membre în ceea ce priveşte actele de corupţie săvârşite de persoanele care au calitatea oficială de reprezentanţi ai Comunităţilor Europene sau ai statelor membre ale UE. Convenţia privind lupta împotriva corupţiei în cazul oficialilor  Comunităţilor Europene sau ai statelor membre ale UE se aplică în acord cu prevederile Tratatului privind Comunităţilor Europene, Protocolul privind privilegiile şi imunitatea reprezentanţilor Comunităţilor, Statutul Curţii de Justiţie, precum şi cu prevederile celorlalte texte adoptate în domeniu.

                   Statele membre trebuie să ia toate măsurile necesare pentru a permite investigaţiile legate de un astfel de caz de corupţie, să aplice pedepsele corecte, proporţionale cu gravitatea faptei, iar în situaţiile deosebite să aplice pedepsele cu privare de libertate, sau prevederile legate de extrădare.

                   • Rezoluţia Consiliului UE cu privire la comunicarea COM (1997) 0192C4-0273/1997 referitoare la politica UE în domeniul anticorupţiei.

                   În rezoluţie se subliniază necesitatea întăririi politicii anticorupţie în UE, atât în interiorul cât şi în exteriorul Uniunii Europene, statele membre fiind chemate să incrimineze corupţia din domeniul comerţului internaţional, al concurenţei, al afacerilor comerciale externe şi al resurselor proprii. Statele membre trebuie să promoveze în cadrul unui proiect global măsuri concrete şi coordonate în domeniul luptei împotriva corupţiei.
                   • Decizia Comisiei 1999/352/EC privind înfiinţarea Oficiului European Anti-Fraudă (OLAF);

                   OLAF a fost înfiinţat în anul 1999 cu scopul de a proiecta şi pregăti legislaţia pentru protecţia intereselor financiare ale UE, precum şi de a demara acţiunile de combatere a fraudelor şi a celor activităţi ilegale săvârşite în detrimentul intereselor Comunităţii Europene. 

                   OLAF îşi desfăşoară activitatea în baza următoarelor reglementări:

                   - Reglementarea 1073/1999 a Parlamentului şi Consiliului privind investigaţiile iniţiate şi conduse de OLAF; - Reglementarea 1074/1999 a Consiliului privind activitatea OLAF; - Acordul din 15 mai 1999 dintre Parlamentul European, Consiliul Uniunii Europene şi Comisia Europeană privind investigaţiile interne desfăşurate de OLAF.

                   Principalele competenţe ale OLAF sunt următoarele:

                   - conducerea unor investigaţii administrative externe ca parte a luptei împotriva fraudei, corupţiei şi altor activităţi ilegale;

                   - conducerea unor investigaţii interne în vederea combaterii fraudei, corupţiei şi altor activităţi ilegale care afectează interesele Comunităţii şi a unor investigaţii privind încălcarea unor obligaţii ale funcţionarilor publici; 

                   - dezvoltarea unor strategii de luptă şi conducerea unor activităţi de luptă împotriva fraudelor, în cooperare cu poliţia şi autorităţile judiciare.
                   • Decizia Consiliului UE, din 24/10/2000, cu privire la modalităţile de cooperare între unităţile de supraveghere ale statelor membre în domeniul financiar.

                   • Strategia pentru noul mileniu privind prevenirea şi controlul crimei organizate
 a reiterat necesitatea dezvoltării şi armonizării legislaţiilor naţionale, dezvoltarea unei politici multidisciplinare a UE în domeniu, precum şi urgentarea ratificării de către statele membre a instrumentelor de prevenire şi combatere a corupţiei, care au fost adoptate de Uniunea Europeană şi Consiliul Europei.

                   • Hotărârea‑Cadru 568/JHA/2003
 a Consiliului UE cu privire la combaterea corupţiei în sectorul privat, în care statele membre sunt chemate să sancţioneze orice acţiune desfăşurată în mod intenţionat şi care vizează coruperea unei persoane din acest domeniu (indiferent de funcţia ocupată), prin promisiuni sau prin oferirea unor avantaje de orice fel – direct sau prin intermediul unei alte persoane –, sau prin pretinderea unor foloase necuvenite.

                   • Poziţia Comună 661/JHA/1997
, adoptată de Consiliul UE cu privire la dezbaterile din cadrul Consiliului Europei şi al OCDE referitoare la corupţie, prin care statele membre sunt chemate să garanteze faptul că instrumentele şi mecanismele de acţiune prevăzute de Consiliul Europei şi OCDE sunt compatibile cu cele existente la nivel inter‑statal, în special în domeniul asistenţei judiciare, al procedurilor de extrădare, al combaterii corupţiei şi al protejării intereselor financiare ale UE. 

                   • Planul de Acţiune (Viena 1998)
 al cărui obiectiv este crearea spaţiului de libertate, securitate şi justiţie, prevăzut prin Tratatul de la Amsterdam (1997). Printre măsurile prioritare ale acestui Plan în domeniul cooperării judiciare pentru combaterea fenomenului infracţional sunt prevăzute măsuri de simplificare a asistenţei reciproce între autorităţile naţionale, simplificarea procedurilor de extrădare şi recunoaşterea reciprocă a hotărârilor judecătoreşti, precum şi punerea în aplicare a acestor hotărâri. Măsurile vizează atât acţiuni împotriva corupţiei, a spălării banilor, cât şi armonizarea legislaţiei penale din statele membre.
                    • Concluziile Preşedinţiei – Consiliul European de la Tampere (1999)
. Secţiunile VIII, IX şi X se referă la întărirea cooperării în vederea prevenirii şi combaterii infracţionalităţii la nivelul Uniunii Europene, precum şi la acţiuni îndreptate împotriva corupţiei şi a spălării banilor.

                   2. Legislaţia română anticorupţie
                   • Strategia naţională anticorupţie 2005-2007 

                   Strategia Naţională Anticorupţie 2005-2007 reflectă angajamentul politic necondiţionat, în ceea ce priveşte lupta împotriva corupţiei. Misiunea strategiei este prevenirea şi combaterea corupţiei prin perfecţionarea şi aplicarea riguroasă a cadrului normativ, prin stabilitate şi coerenţă legislativă şi prin consolidarea instituţională a organismelor cu atribuţii decisive în domeniu. 

                   Strategia prezintă fenomenul corupţiei ca:

                   - devierea sistematică de la principiile de imparţialitate şi echitate care trebuie să stea la baza funcţionării administraţiei publice, şi care presupun ca bunurile publice să fie distribuite în mod universal, echitabil şi egal; 

                   - substituirea lor cu practici care conduc la atribuirea către unii indivizi sau grupuri a unei părţi disproporţionate a bunurilor publice în raport cu contribuţia lor. 

                   Actele de corupţie sunt acele demersuri care lezează această distribuţie universală şi echitabilă cu scopul de a aduce profit unor persoane sau grupuri.
                   Legislaţia penală română reţine termenii de corupţie activă, respectiv pasivă în conformitate cu Convenţia Penală privind Corupţia a Consiliului Europei (semnată la Strasbourg în 27.01.1999 şi ratificată de România prin Legea nr.27 din 16.01.2002)
.

                   Urmărind evoluţia legislaţiei româneşti, se poate constata că modificările cadrului normativ intervenite după anul 1990 au determinat o extindere a sferei conceptului de corupţie.

                   • Codul penal incriminează în capitolul privitor la infracţiunile de serviciu sau în legătură cu serviciul, un număr de 4 infracţiuni de corupţie, respectiv  darea de mită, luarea de mită, primirea de foloase necuvenite şi traficul de influenţă (art. 254 – art. 257), fără a folosi termenul de corupţie.

                   Legea nr. 78/2000 privind prevenirea, descoperirea şi sancţionarea faptelor de corupţie astfel cum a fost modificată prin Legea nr. 161/21.04.2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, reglementează 3 categorii de infracţiuni care se circumscriu sferei faptelor de corupţie, la care se adaugă o a patra care cuprinde infracţiunile îndreptate împotriva intereselor financiare ale Comunităţilor Europene. Astfel cum a fost modificată şi completată,  Legea 78/2000 se referă la următoarele 3 categorii de infracţiuni: infracţiuni de corupţie, infracţiuni asimilate infracţiunilor de corupţie, infracţiuni aflate în legătură directă cu infracţiuni de corupţie sau infracţiuni asimilate acestora.
                   Codul penal (Legea nr. 301/2004), reglementează faptele de corupţie în Titlul VI „Crime şi delicte contra intereselor publice”, cap.1 „Crime şi delicte de corupţie”. Pe lângă cele  patru infracţiuni de corupţie din reglementarea actuală, este introdusă o nouă infracţiune: Remuneraţia injustă (art.311). Este prevăzută expres sancţionarea persoanei juridice pentru infracţiunile de dare de mită şi trafic de influenţă (art. 313).

                   Remuneraţia injustă constă în fapta unui funcţionar public care a avut sub supraveghere sau control o persoană juridică de drept privat şi primeşte însărcinări remunerate de la aceasta, înainte de a se împlini 3 ani de la încetarea raporturilor de supraveghere şi control. Sancţiunea este alternativă: închisoarea strictă sau zilele-amendă. Conducătorii persoanelor juridice care acordă o remuneraţie injustă sunt consideraţi complici la infracţiune. 
                   Dispoziţiile care reglementează procedura aplicabilă în cazul urmăririi şi judecării infracţiunilor de corupţie se regăsesc în Codul de procedură penală şi în legi speciale. Codul de procedură penală reglementează regulile procesului penal aplicabile tuturor infracţiunilor, inclusiv celor de corupţie, în măsura în care nu se derogă prin legi speciale. 

                   Relativ recent a fost introdusă instituţia investigatorilor sub acoperire care pot fi folosiţi în cazul unor infracţiuni de mare gravitate, printre care şi faptele de corupţie, Codul de procedură penală făcând trimitere expresă la infracţiunile prevăzute de Legea nr. 78/2000. Legea nr. 78/2000 privind prevenirea, descoperirea şi sancţionarea faptelor de corupţie, pe lângă norme de drept substanţial, cuprinde şi procedura aplicabilă în cazul infracţiunilor de corupţie. Urmărirea penală se efectuează în mod obligatoriu de către procuror. Şi sesizările anonime pot fi luate în considerare pentru declanşarea cercetărilor prealabile sau a urmăririi penale. Ca regulă, secretul bancar şi cel profesional nu sunt opozabile procurorului, după începerea urmăririi penale, şi nici instanţei de judecată, excepţie făcând secretul profesional al avocatului exercitat în condiţiile legii. Judecarea în primă instanţă se face în complete specializate, care la judecătorii, tribunale şi curţile de apel sunt formate din 2 judecători.
                   • Direcţia Naţională Anticorupţie (DNA) a luat fiinţă în temeiul art. 1 alin. 1 din Ordonanţa de Urgenţă a Guvernului nr. 43 din 4 aprilie 2002, funcţionând, iniţial, ca parchet de sine stătător în cadrul Ministerului Public, începând cu data de 1 septembrie 2002.

Modificările şi completările ulterioare ale Ordonanţei de Urgenţă a Guvernului  nr. 43/2002 au determinat ca DNA să se organizeze ca structură autonomă, cu personalitate juridică proprie, în cadrul Parchetului de pe lângă Înalta Curte de Casaţie şi Justiţie, prin reorganizarea Parchetului Naţional Anticorupţie.

                   Procurorul general al Parchetului de pe lângă Înalta Curte de Casaţie şi Justiţie coordonează Direcţia Naţională Anticorupţie prin intermediul procurorului şef al acestei direcţii. Coordonarea priveşte îndrumări cu caracter general referitoare la măsurile care trebuie luate pentru prevenirea şi combaterea infracţiunilor de corupţie, precum şi solicitarea de informări asupra activităţii direcţiei. Procurorul general al Parchetului de pe lângă Înalta Curte de Casaţie şi Justiţie soluţionează conflictele de competenţă apărute între DNA şi celelalte structuri sau unităţi din cadrul Ministerului Public.

                   Pe plan local, la nivelul parchetelor de pe lângă curţile de apel au fost înfiinţate servicii teritoriale ale DNA şi, respectiv, birouri, la nivelul câtorva parchete de pe lângă tribunale, toate aparţinând structurii centrale a DNA.
                   Pentru reducerea situaţiilor de risc privind comiterea faptelor de corupţie au fost adoptate o serie de acte normative care să încurajeze dezvoltarea uni mediu social mai sigur.
                   • Legea nr. 161/19.04.2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, modificată prin Legea nr. 354/21.07.2006, a creat cadrul juridic eficient pentru prevenirea marii corupţii şi asigurarea unei bune guvernări.
                   • Pentru a se evita utilizarea fondurilor ilicite, a fost adoptată Legea nr. 334/17.07.2006 privind finanţarea activităţii partidelor politice şi a campaniilor electorale, care reglementează o serie de aspecte privind sursele de finanţare a activităţii unui partid, controlul finanţării activităţii partidelor politice precum şi limitele maxime ale cheltuielilor acestora. Instituţia publică cu atribuţii de control privind constituirea şi cheltuirea fondurilor partidelor politice este Curtea de Conturi.
                   • Legea nr. 52/2003 privind transparenţa decizională în administraţia publică stabileşte regulile procedurale minimale aplicabile pentru asigurarea transparenţei decizionale în cadrul autorităţilor administraţiei publice centrale şi locale, având ca scop sporirea responsabilităţii şi transparenţei administraţiei publice precum şi stimularea participării cetăţenilor în procesul decizional. Principiile care stau la baza legii sunt informarea prealabilă, consultarea şi participarea activă a cetăţenilor la deciziile administrative şi elaborarea proiectelor de acte administrative.

                   • Legea nr. 7/2004 privind Codul de conduită al funcţionarilor publici reglementează normele de conduită profesională a funcţionarilor publici, având ca obiectiv creşterea calităţii serviciului public, o bună administrare în realizarea interesului public şi eliminarea birocraţiei.

